Як ні дзіўна, але самыя дарагія лісты для мяне вельмі рэдка прыходзяць ад вас. Месяц ніхто мне ня піша, забыліся пра мяне. Хоць я, бывае, у памяці перабіраю нават тых людзей, якіх бачыў можа адзін раз у жыцьці. Можа я, напрыклад, Казанцавай1 ці Куртаніч2 і не адказаў бы, а калі б адказаў, дык пасьмяяўся б, але дзеля прыстойнасьці, па былой памяці маглі б напісаць. Каго-каго, а дзяўчат тут не хапае. Здаецца, адзін бы дотык самай непрыгожай дзяўчыны нашага факультэту спаліў бы мяне. Хаця многа энергіі спатрэбілася б – я ўжо важу амаль 90 кг. Вось такія пірагі… А ў гаспадарчым узводзе яны самыя большыя і самыя смачныя, ды і сьпім да 8 гадзінаў. Кабаны стаяць на фазе (шухеры).